|  |  |  |
| --- | --- | --- |
| **בנק ישראל**  דוברות והסברה כלכלית | \\portals\DavWWWRoot\sites\boi\about\Mitug\DocList\Logo Bank of Israel 2 color\Logo Bank of Israel 2 color.jpg | ‏ירושלים, כ"ח באדר תש"ף  24 במרץ 2020 |

**דברי מר חזי כאלו מנכ"ל בנק ישראל במסיבת העיתונאים של בנק ישראל ב-24 למרץ 2020.**

בתחילת חודש פברואר, בד בבד עם ההיערכות הלאומית, נכנס גם בנק ישראל לכוננות והתחלנו לבצע פעולות הכלה והיערכות להתמודדות עם הנגיף ועם התרחישים השונים שהוא מביא.

מיד כשהתברר שהמשבר שהגיע מחו"ל צפוי להגיע לישראל קיימנו בבנק סדרת דיונים להערכת המצב בהשתתפות כלל חטיבות הבנק וכן נציגים מרשויות חיצוניות: המטה לביטחון לאומי (מל"ל), משרד הבריאות, ורשות החירום הלאומית (רח"ל).

בראש ובראשונה, בנק ישראל דואג לשימור הרציפות התפקודית וההמשכיות העסקית להן הוא מחויב, ואנו עושים זאת בכל דרך אפשרית, ע"מ להבטיח שהבנק המרכזי של מדינת ישראל ימשיך לתת את כל השירותים שהוא צריך לתת לציבור, לממשלה ולמערכת הפיננסית.

כל זאת, כמובן, תוך שאנו ממלאים כלשונן אחר הנחיות משרד הבריאות ומקפידים מאד להנחות את העובדים והספקים שלנו בהתאם להוראות ולכללים.

בחנו כבר בשלבים מוקדמים את הפתרונות השונים לצורת העבודה במקרה של התפרצות הנגיף והיינו ערוכים מבעוד מועד להנחיות ולתקנות החדשות שהוחלו על המשק. – פיצלנו צוותים, יצרנו מתחמי עבודה נפרדים, ועוד.

בנק ישראל היה מראשוני הגופים לנקוט בצעדי מניעה מחמירים ע"מ למנוע הידבקות של עובדים, וכבר בשלבים מוקדמים זיהינו נקודות סיכון ופיצלנו יחידות קריטיות לצוותים שפועלים ממתחמים שונים, ביטלנו אירועים והתכנסויות, ונהגנו בזהירות ובשמירת מרחק בישיבות ובמתחמים משותפים.

בנוסף, אנחנו ממשיכים להתעדכן ולעדכן בכל הערכות המצב העיתיות שמתקיימות במל"ל, שהוא הגוף המתכלל את פעילותם של כלל משרדי הממשלה והרשויות בנושא הנגיף.

הציבור יכול להיות סמוך ובטוח שבנק ישראל עושה הכל ע"מ לדאוג לרווחתו ולצמצום הפגיעה למינימום, וכי עובדיו המסורים עושים את עבודתם נאמנה גם במצבים מאתגרים אלו.

לגבי ההיערכות במערכות התשלומים והסליקה:

מערכות התשלומים בישראל פועלות באופן בטוח ויציב ומספקות את מלוא השירותים. הציבור ממשיך להשתמש באמצעי התשלום הדיגיטליים ובשירותים הדיגיטליים כבשגרה (כדוגמת העברות בנקאיות, אפליקציות תשלום, הפקדות שיקים בסלולר ועוד), שבתקופה כמו זו החשיבות שלהם גדלה עוד יותר.

הגופים המתפעלים את מערכות התשלומים במשק הוחרגו מהתקנות לשעת חירום והם פועלים כבשגרה.

בחודשים שלפני המשבר נקט בנק ישראל צעדים לקידום התשתית לביצוע תשלומים מרחוק

ותשלומים ללא מגע. צעדים אלו יימשכו והם מסייעים בביצוע תשלומים בקלות ובבטחה גם

בימים אלו.

לגבי ההיערכות בתחום המטבע – אציג את תמונת מצב המזומן בישראל:

בחודש האחרון חל גידול של כחצי אחוז במחזור המטבע של כ 4.5 מיליארד ש"ח והוא עומד כיום על 91.2 מיליארד. גידול זה נבע בחלקו מביקוש של הציבור וחלקו מגידול של יתרות התאגידים הבנקאיים במסגרת הגברת המוכנות לקראת ביקושים למזומן של הציבור. ביומיים האחרונים אנו מזהים ירידה משמעותית בביקוש של הציבור למזומנים דבר שעולה בקנה אחד עם מגבלות התנועה והצמצום בפעילות הכלכלית.

בבנק ישראל קיים מלאי שטרות ומעות למתן מענה לכל תרחיש של ביקוש ועובדי מחלקת המטבע שהוחרגו כעובדי חיוניים פועלים בשיטה של צוותי גיבוי. אנו עוקבים ברזולוציה יומית ומנהלים הערכות מצב למול התאגידים הבנקאיים וחברות הבלדרות על מנת לוודא שאספקת המזומנים נמשכת בכל רחבי הארץ .

התאגידים הבנקאיים, סניפי הגרעין ומכשירי המשיכה האוטומטיים ערוכים מבחינת מלאי שטרות ומעות לספק את הביקוש של הציבור. גם צוותי כוח האדם הפועלים בתאגידים הבנקאיים והחברות להובלת כספים הוחרגו כעובדים חיוניים, הם פועלים במשמרות ועל בסיס צוותי גיבוי.

**כדי לסכם אומר בפה מלא כי הרציפות התפקודית של מכשירי המשיכה האוטומטיים גבוהה יותר אפילו מאשר בשגרה.**